CELEX: 62012TN0447
Language: sl
Date: 2012-10-10 00:00:00
Title: Zadeva T-447/12: Tožba, vložena 10. oktobra 2012 – Visa Europe proti Komisiji

8.12.2012   
            
            
               SL
            
            
               Uradni list Evropske unije
            
            
               C 379/26
            
         Tožba, vložena 10. oktobra 2012 – Visa Europe proti Komisiji
   (Zadeva T-447/12)
   2012/C 379/46
   Jezik postopka: angleščina
   
      Stranki
   
   
      Tožeča stranka: Visa Europe Ltd (London, Združeno kraljestvo) (zastopnika: A. Renshaw in J. Aitken, solicitors)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               Sklep Komisije z dne 31. julija 2012 v zadevi COMP/D1/39.398 – Visa MIF razglasi za ničen v delu, v katerem je zavrnjen predlog družbe Visa Europe za spremembo najvišje vrednosti večstranske medfranšizne provizije (MIF) za transakcije z debetnimi karticami, ki je postala pravno zavezujoča s sklepom Komisije z dne 8. decembra 2010, in
            
         
               —
            
            
               toženi stranki naloži plačilo stroškov tega postopka.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge.
   
               1.
            
            
               Prvi tožbeni razlog:
               
                           —
                        
                        
                           Komisija je kršila člen 41 Listine Evropske unije o temeljnih pravicah, pravico družbe Visa Europe do obrambe in načelo dobrega upravljanja, ker – preden je dokončno zavrnila predlog družbe Visa Europe za spremembo najvišje vrednosti MIF – tej družbi ni omogočila, da učinkovito predstavi svoja stališča o upoštevnih dejstvih in ugovorih Komisije v zvezi z domnevno nezadostnostjo ekonomske študije, ki jo je predložila družba Visa Europe.
                        
                     
         
               2.
            
            
               Drugi tožbeni razlog:
               
                           —
                        
                        
                           Komisija je kršila člen 9(2)(a) Uredbe 1/2003 (1), načelo dobrega upravljanja in člen 296 PDEU, ker ekonomske študije, ki jo je predložila družba Visa Europe, ni primerjala z drugimi študijami, ki so se v preteklosti uporabile za izračun najvišje vrednosti MIF, in ker se je pri zavrnitvi predloga družbe Visa Europe za spremembo najvišje vrednosti MIF oprla na neupoštevne ugotovitve.
                        
                     
         
               3.
            
            
               Tretji tožbeni razlog:
               
                           —
                        
                        
                           Komisija je storila očitno napako pri presoji. Dokaze, ki jih je družba Visa Europe predložila, je namreč zavrnila na podlagi napačnih ugotovitev in na podlagi ugovorov, ki so bili v neskladju s prejšnjimi odločitvami Komisije. Poleg tega Komisija ni ugotovila, da tudi če bi bili njeni ugovori pravilni, vseeno ne bi upravičili zavrnitve predloga za spremembo najvišje vrednosti MIF.
                        
                     
         
      (1)  Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL, posebna izdaja v slovenščini, poglavje 8, zvezek 2, str. 205).